Distrugerea organizaţiei Hamas în Rafah implică o incursiune terestră a forțelor israeliene, a declarat marți prim-ministrul Benjamin Netanyahu, în urma unui apel de la Casa Albă de a regândi strategia privind orașul de graniță din Gaza plin de palestinieni strămutați, relatează Rador Radio România.
Adresându-se parlamentarilor, dl Netanyahu a declarat că i-a transmis "extrem de clar" președintelui american Joe Biden "că suntem hotărâți să finalizăm eliminarea acestor batalioane (ale Hamas) din Rafah și nu există nicio altă modalitate de a face asta decât printr-o operaţiune terestră".
Context
Președintele american Joe Biden l-a avertizat, luni, pe premierul israelian Benjamin Netanyahu că o operațiune militară israeliană la Rafah ar acutiza problemele în Gaza. Cei doi au convenit ca delegații ale SUA și Israelului să se întâlnească la Washington, a anunțat Casa Albă (declarația lui Biden, pe larg aici).